CELEX: 32019R1983
Language: hu
Date: 2019-11-28 00:00:00
Title: A Bizottság (EU) 2019/1983 végrehajtási rendelete (2019. november 28.) az (EU) 2017/39 végrehajtási rendeletnek az uniós támogatás újraelosztása tekintetében történő módosításáról

29.11.2019   
               
               
                  HU
               
               
                  Az Európai Unió Hivatalos Lapja
               
               
                  L 308/82
               
            
         A BIZOTTSÁG (EU) 2019/1983 VÉGREHAJTÁSI RENDELETE
         (2019. november 28.)
         az (EU) 2017/39 végrehajtási rendeletnek az uniós támogatás újraelosztása tekintetében történő módosításáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a mezőgazdasági termékpiacok közös szervezésével kapcsolatos egyes támogatások és visszatérítések megállapítására vonatkozó intézkedések meghatározásáról szóló, 2013. december 16-i 1370/2013/EU tanácsi rendeletre (1) és különösen annak 5. cikke (5) bekezdésére,
         mivel:
         
                     (1)
                  
                  
                     Az (EU) 2017/39 bizottsági végrehajtási rendelet (2) szabályokat állapít meg többek között az igénybe nem vett uniós támogatásoknak az iskolaprogramban részt vevő azon tagállamok közötti újraelosztására vonatkozóan, amelyek értesítést küldtek arról, hogy készek a részükre megállapított indikatív előirányzatnál magasabb összeget is felhasználni. Az indikatív előirányzatból a más tagállamok részére újraelosztható összeg megállapítása az érintett tagállam által a rendelkezésre álló uniós támogatás végleges előirányzatának tekintetében az előző tanév során elért felhasznált szint alapján történik. Az iskolaprogram keretében szerzett tapasztalatok fényében tovább kell pontosítani az indikatív előirányzat újraelosztandó összegeinek kiszámítására vonatkozó szabályokat. Annak érdekében, hogy az uniós támogatások újraelosztása a lehető legnaprakészebb adatokra alapuljon, a számításkor a december 31-ig felmerült kiadásokra vonatkozó tagállami kiadásigazoló nyilatkozatokat kell figyelembe venni.
                  
               
                     (2)
                  
                  
                     Az (EU) 2017/39 végrehajtási rendeletet ezért ennek megfelelően módosítani kell.
                  
               
                     (3)
                  
                  
                     Az e rendeletben előírt intézkedések összhangban vannak a mezőgazdasági piacok közös szervezésével foglalkozó bizottság véleményével,
                  
               ELFOGADTA EZT A RENDELETET:
         
            1. cikk
            Az (EU) 2017/39 bizottsági végrehajtási rendelet 7. cikke (3) bekezdésének helyébe a következő szöveg lép:
            
               
                  „(3)   Az indikatív előirányzatból az (1) bekezdés értelmében egy másik tagállam részére újraelosztható összeg megállapítása az előző tanév során az érintett tagállam által az iskolagyümölcs és -zöldség, illetve az iskolatej tekintetében rendelkezésre álló uniós támogatás végleges előirányzatának felhasználási szintje alapján történik. A Bizottság részére a 908/2014/EU bizottsági végrehajtási rendelet (*1) 10. cikkének megfelelően az uniós támogatásra irányuló kérelem benyújtását megelőző év december 31-ig felmerült kiadásokra vonatkozó kiadásigazoló nyilatkozatokat figyelembe véve a végleges előirányzat összegének kiszámítása a következőképpen történik:
                  
                              a)
                           
                           
                              amennyiben a végleges előirányzat felhasználása legfeljebb 50 % volt, a tagállam nem részesülhet az újraelosztott támogatási összegből;
                           
                        
                              b)
                           
                           
                              amennyiben a végleges előirányzat felhasználása 50 %-nál magasabb, de legfeljebb 75 % volt, az újraelosztott támogatási összeg felső határa az indikatív előirányzat 50 %-a;
                           
                        
                              c)
                           
                           
                              amennyiben a végleges előirányzat felhasználása 75 %-nál magasabb volt, az újraelosztott támogatási összeg tekintetében nem kerül megállapításra felső határ.
                           
                        Az első albekezdésben ismertetett számítás nem alkalmazandó azon tagállamok esetében, amelyek első alkalommal alkalmazzák az iskolaprogramot vagy annak valamely elemét a végrehajtás első két évében.
               
            
         
         
            2. cikk
            Ez a rendelet az Európai Unió Hivatalos Lapjában való kihirdetését követő harmadik napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2019. november 28-án.
            
               
                  a Bizottság részéről
               
               
                  az elnök
               
               Jean-Claude JUNCKER
            
         
         
            (1)  HL L 346., 2013.12.20., 12. o.
         
         
            (2)  A Bizottság (EU) 2017/39 végrehajtási rendelete (2016. november 3.) az 1308/2013/EU európai parlamenti és tanácsi rendeletnek a gyümölcsök és zöldségek, a banán és a tej oktatási intézményekben való biztosításához nyújtott uniós támogatás tekintetében történő alkalmazására vonatkozó szabályokról (HL L 5., 2017.1.10., 1. o.)